|  |
| --- |
| 27. april 2015J.nr. 15-0702563SkatteministerietNicolai Eigtveds Gade 28DK 1402 – København KTelefon +45 33 92 33 92Mail skm@skm.dkwww.skm.dk  |

|  |
| --- |
| Til Høringsparterne   |
| **Høring over udkast til en ny bekendtgørelse om indberetningspligter mv. efter skattekontrolloven** |

Hermed sendes et udkast til en ny bekendtgørelse om indberetningspligter mv. efter skattekontrolloven i høring. Der sendes såvel en version med ændringsmarkeringer i forhold til den gældende bekendtgørelse med senere ændringer som en version uden ændringsmarkeringer.

Ændringerne skyldes lov nr. 1376 af 16. december 2014 (L 9, 2014/2015). Der er tale om følgende ændringer:

* Der tilføjes henvisninger i §§ 1, 3, 4 og 6 til den nye bestemmelse i skattekontrollovens § 7 E om indberetning ved selskabers opkøb af egne aktier, så der kommer til at gælde samme regler om afgrænsningen af kredsen af indberetningspligtige i forhold til udlandet, indberetningen, identifikation af den, der indberettes om, og indberetning om samejer, som gælder i forhold til tilsvarende indberetninger.
* Reglerne om indberetning vedrørende værdipapirdepoter ejet i sameje ændres, så der for depoter, der oprettes den 1. januar 2016 eller senere, skal indberettes om hver enkelt ejer, uanset at antallet af ejere overstiger to. For andre depoter og for konti mv. fastholdes de gældende regler om, at der alene skal indberettes om en eller flere af ejerne med angivelse af, at der er flere end to ejere. Der henvises til § 6.
* Reglerne om indberetning af udbytter af aktier mv. (§§ 46 og 53) ændres, så der skal indberettes om størrelsen af den indeholdte udbytteskat, uanset om aktierne mv. er danske eller udenlandske. Der skal dog alene indberettes om den procentsats, der er indeholdt med, hvis der er tale om danske aktier.
* Reglerne om indberetning om aktiebeholdninger og aktiehandler konsekvensændres som følge af, at indberetningerne herom efter lovændringen er udvidet til at omfatte aktier ejet af selskaber mv., handler med aktier mv. foretaget af selskaber mv. og handler med unoterede aktier mv. Dog undtages beholdninger ejet af og handler foretaget mellem skattefritagne institutioner mv. og visse finansielle virksomheder. En sådan undtagelse er omtalt i bemærkningerne til lovforslaget. Der henvises til §§ 47 og 48.
* Reglen i § 63 om, at erklæringer og indberetninger om depoter i udlandet kan indgives elektronisk, udvides til også at omfatte konti og pensionsordninger i udlandet.

Skatteministeriet skal anmode om eventuelle bemærkninger senest tirsdag den 26. maj 2015. Eventuelle høringssvar skal sendes til juraogsamfundsoekonomi@skm.dk.

Eventuelle spørgsmål kan rettes til:

Andreas Bo Larsen tlf.: 72 37 03 63 eller mail: abl@skm.dk

Med venlig hilsen

Andreas Bo Larsen